Direktiva Komisije

z dne 12. aprila 1983

o izjemah od Direktive Sveta 77/99/EGS za nekatere proizvode, ki vsebujejo druga živila in samo majhen odstotek mesa ali mesnega izdelka

(83/201/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 77/99/EGS z dne 21. decembra 1976 o zdravstvenih problemih, ki vplivajo na trgovino z mesnimi izdelki znotraj Skupnosti [1] in zlasti člena 8 Direktive,

ker se lahko v skladu s postopkom iz člena 18 Direktive 77/99/EGS določi, da se nekatere določbe navedene direktive ne uporabljajo za nekatere proizvode, ki vsebujejo druga živila in samo majhen odstotek mesa ali mesnih izdelkov;

ker je treba odstotek svežega mesa ali mesnega izdelka v proizvodih, ki vsebujejo druga živila in samo majhen odstotek mesa ali mesnega izdelka določiti kot razmerje med dodanim svežim mesom ali mesnim izdelkom in končnim proizvodom; ker pri nekaterih proizvodih, ki vsebujejo druga živila in samo majhen odstotek mesa ali mesnega izdelka in so se na stopnji proizvodnje dehidrirali ali koncentrirali, ter pri proizvodih v obliki pripravljenih obrokov končni proizvod za ta izračun pomeni proizvod, ki je pripravljen za uporabo po pripravi v skladu s proizvajalčevimi navodili za uporabo;

ker se lahko z upoštevanjem vrste in sestave proizvodov za nekatere proizvode dovolijo izjeme;

ker se lahko te izjeme nanašajo samo na pogoje za odobritev obratov, kakor je določeno v poglavju I Priloge A, na zahteve pregleda, opisane v poglavjih IV in V Priloge A, in na zahteve za oznako zdravstvene ustreznosti in zdravstveno spričevalo, kakor je določeno v točkah 9 in 10 člena 3(1) Direktive 77/99/EGS; ker morajo države članice ne glede na določbe te direktive zagotoviti, da so proizvodi, ki vsebujejo druga živila in samo majhen odstotek mesa ali mesnega izdelka in so namenjeni za trgovino znotraj Skupnosti, zdravstveno ustrezni proizvodi, pripravljeni iz svežega mesa ali mesnih izdelkov v smislu Direktive 77/99/EGS;

ker so proizvodi, ki vsebujejo druga živila in samo majhen odstotek mesa ali mesnega izdelka, izdelani v obratih, ki proizvajajo izključno to vrsto proizvoda, ali v obratih, ki poleg navedene vrste proizvoda proizvajajo tudi mesne izdelke in/ali druga živila, ki ne vsebujejo mesa ali mesnega izdelka; ker se lahko te vrste proizvodov pripravljajo v ločenih delih istega obrata;

ker je treba obratom, ki izdelujejo proizvode, ki vsebujejo druga živila in samo majhen odstotek mesa ali mesnih izdelkov in v celoti izpolnjujejo določbe Direktive 77/99/EGS, dovoliti, da uporabijo izjeme iz člena 8(1)(c) navedene direktive;

ker so ukrepi, predvideni s to direktivo, v skladu z mnenjem Stalnega veterinarskega odbora,

SPREJELA NASLEDNJO DIREKTIVO:

Člen 1

Ta direktiva določa, katere določbe Direktive 77/99/EGS se na podlagi njenega člena 8 ne uporabljajo za nekatere proizvode, ki vsebujejo druga živila in samo majhen odstotek mesa ali mesnega izdelka.

Člen 2

Proizvodi, ki vsebujejo druga živila in samo majhen odstotek mesa ali mesnega izdelka, so proizvodi z ne več kot 10 % masnega deleža dodanega mesa ali mesnega izdelka v razmerju s končnim proizvodom, pripravljenim za uporabo po pripravi v skladu s proizvajalčevimi navodili za uporabo.

Člen 3

Za odobritev obratov za izdelavo proizvodov, ki vsebujejo druga živila in samo majhen odstotek mesa ali mesnega izdelka:

1. Pogoji, določeni v poglavju I Priloge A k Direktivi 77/99/EGS, se nanašajo samo na tisti del obrata, kjer se sveže meso ali mesni izdelek sprejme, skladišči, obdeluje in dodaja v mesne izdelke in/ali proizvode, ki vsebujejo druga živila in samo majhen odstotek mesa ali mesnega izdelka, in kjer se ti proizvodi predelujejo in skladiščijo.

2. (a) V primerih, kadar proizvajalec uporablja samo proizvode, ki so se obdelali po celotnem postopku za pripravo proizvodov, ki vsebujejo druga živila in samo majhen odstotek mesa ali mesnega izdelka, lahko pristojni organ odloči, da hladilnice iz odstavka 1(a)(i) poglavja I Priloge A k Direktivi 77/99/EGS niso potrebne.

(b) Pod pogojem, da ni škodljivega učinka na sveže meso in mesne izdelke, se lahko isti prostor uporablja za postopke, ki se morajo izvajati v ločenih prostorih iz odstavka 2(a), (b), (c), (d), (e), (g) in (h) poglavja I Priloge A k Direktivi 77/99/EGS.

Izjeme iz (a) in (b) se uporabljajo samo za tisti del obrata, ki izdeluje proizvode, ki vsebujejo druga živila in samo majhen odstotek mesa ali mesnega izdelka.

3. Če obrat izdeluje tudi druga živila, ki ne vsebujejo mesa ali mesnega izdelka, so lahko prostori iz odstavka 1(c), (e), (i), (l), (n) in (o) poglavja I Priloge A ter obrati iz (f), (g), (h) in (k) Direktive 77/99/EGS, ki so potrebni za proizvode, navedene v členu 1 te direktive, skupni s prostori in obrati za izdelavo drugih živil, ki ne vsebujejo mesa ali mesnega izdelka. Vendar ima pristojni organ iz (6) v členu 3(1) Direktive 77/99/EGS dostop do teh prostorov in obratov.

4. Države članice zagotovijo, da pred veterinarsko številko odobritve obratov ali delov obratov, odobrenih v skladu s to direktivo, stoji številka 8, ki ji sledi vezaj (tj. "8-").

5. Pred veterinarsko številko odobritve obratov, ki v celoti izpolnjujejo določbe Direktive 77/99/EGS, lahko za namene trgovine s proizvodi, vključenimi v to direktivo, v Skupnosti stoji številka 8, ki ji sledi vezaj (tj. "8-").

Člen 4

Za proizvode, ki vsebujejo druga živila in samo majhen odstotek mesa ali mesnega izdelka, se uporablja poglavje IV Priloge A k Direktivi 77/99/EGS; vendar pristojni organ za namene odstavka 22 določi obdobja, v katerih se izvaja nadzor. Pristojni organ v ta namen upošteva obdobja, v katerih se sveže meso ali mesni izdelki in proizvodi, ki vsebujejo druga živila in samo majhen odstotek mesa ali mesnega izdelka, vnesejo v obrat, se tam skladiščijo, obdelajo in pripravijo, nadzor pa se uporablja samo za del obrata, odobrenega v skladu s to direktivo.

Proizvajalec pristojnemu organu prijavi obdobja, v katerih se sveže meso ali mesni izdelki in proizvodi, ki vsebujejo druga živila in samo majhen odstotek mesa ali mesnega izdelka, vnesejo v njegov obrat, se tam skladiščijo, obdelajo in pripravijo.

Člen 5

1. Obrati, ki izdelujejo proizvode, ki vsebujejo druga živila in samo majhen odstotek mesa ali mesnega izdelka, za te proizvode ne potrebujejo zdravstvenega spričevala, predvidenega v (10) člena 3(1) Direktive 77/99/EGS, če v oznaki zdravstvene ustreznosti pred številko odobritve obrata stoji številka 8 z vezajem (tj. "8-").

2. Države članice obvestijo druge države članice in Komisijo o obratih, ki uporabljajo določbe odstavka 1.

Člen 6

Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 1984, in o tem takoj obvestijo Komisijo.

Člen 7

Ta direktiva je naslovljena na države članice.

V Bruslju, 12. aprila 1983

Za Komisijo

Poul Dalsager

Član Komisije

[1] UL L 26, 31.1.1977, str. 85.

--------------------------------------------------